ഊര്ങ്ങാട്ടിരിയില് 15കാരനെ കാണാതായിട്ട് ഒരാഴ്ച ഒരു നാട് മുഴുവന് തെരച്ചില് തുടരുന്നു മലപ്പുറം ഊര്ങ്ങാട്ടിരി വെറ്റിലപ്പാറയില് 15കാരനെ കാണാതായി ഒരാഴ്ചയാകുന്നു. ഹസന്കുട്ടിയുടെ മകന് മുഹമ്മദ് സൗഹാനെയാണ് കഴിഞ്ഞ ശനിയാഴ്ച കാണാതായത്. കഴിഞ്ഞ ദിവസങ്ങളിലെല്ലാം പരിസര പ്രദേശങ്ങളിലും മറ്റും തെരച്ചില് നടത്തിയെങ്കിലും കുട്ടിയെ കണ്ടെത്താനായിട്ടില്ല. വീടിന് പരിസരത്ത് നിന്നാണ് 15കാരന് മുഹമ്മദ് സൗഹാനെ കാണാതായത്. മാനസികാസ്വാസ്ഥ്യമുള്ള കുട്ടിയായതിനാല് വീടിന്റ പരിസരം വിട്ടു പോകാനിടയില്ലെന്നാണ് നിഗമനം. പൊലീസും നാട്ടുകാരും ഡോഗ് സ്ക്വാഡിന്റെ ഉള്പ്പെടെ സഹായത്തോടെ തെരച്ചില് നടത്തി. കഴിഞ്ഞ ദിവസങ്ങളിലെല്ലാം വിവിധ പ്രദേശങ്ങളില് തെരഞ്ഞിട്ടും ഫലമുണ്ടായില്ല.വീടിനോട് ചേര്ന്ന വനപ്രദേശത്ത് ഏതാണ്ട് പൂര്ണമായും തെരച്ചില് നടത്തിയിട്ടും സൂചനകള് പോലും ലഭിച്ചിട്ടില്ല, ഇതോടെയാണ് ആശങ്ക ഇരട്ടിയായത്. കുട്ടി പുറത്ത് പോകാനിടയുള്ള വഴികളിലെയും, സമീപത്തെ കടകളിലെയും ഉള്പ്പെടെ സി.സി.ടി.വി ദൃശ്യങ്ങളും പരിശോധിച്ചിരുന്നു. കുട്ടിയെ കാണാതായി ഒരാഴ്ചയോളമായിട്ടും ഒരു സൂചനയും ലഭിക്കാത്തതിനാല് സംഭവത്തില് ദുരൂഹതയുണ്ടോയെന്നും പൊലീസ് അന്വേഷിക്കുന്നുണ്ട്.